Document ID: 31992R2780

KOMISSION ASETUS (ETY) N:o 2780/92,
annettu 24 päivänä syyskuuta 1992,
tiettyjen peltokasvien tuottajien tukijärjestelmän mukaisten korvausten myöntämisen edellytyksistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92(1), ja erityisesti sen 10 artiklan 4 kohdan ja 12 artiklan,
sekä katsoo, että
asetuksen (ETY) N:o 1765/92 2 artiklassa tarkoitetut korvaukset on rajoitettava tiettyihin määritettäviin aloihin; erityisesti olisi säädettävä, että yhdestä viljelypalstasta voidaan jättää saman markkinointivuoden aikana ainoastaan yksi mainitun asetuksen mukainen korvaushakemus sillä edellytyksellä, että yhteisen markkinajärjestelyn mukaista hehtaaritukea koskevaa hakemusta ei ole jätetty samasta palstasta; kuitenkin samaan viljelypalstaan voidaan soveltaa rakenne- tai ympäristöpolitiikkaan kuuluvaa muuta tukijärjestelmää,
olisi estettävä alojen viljeleminen ainoastaan korvausten saamiseksi; tämä vuoksi viljelypalstoja, joille korvausta on haettu, on hoidettava tavanomaisin viljelytoimin,
olisi annettava durumvehnää koskevat yksityiskohtaiset erityissäännöt ottaen huomioon kyseisen viljan asetuksen (ETY) N:o 1765/83 mukainen erityiskohtelu; tämän vuoksi ja jottei perinteisten alueiden durumvehnänviljelyn tasapaino häiriintyisi, olisi annettava edellytykset, joita on noudatettava asetuksen (ETY) N:o 1765/92 4 artiklan 3 kohdassa tarkoitetun korvauksen lisäosaa koskevan oikeuden siirrosta,
korvausjärjestelmää voidaan soveltaa viljelypalstoihin, joille on kylvetty viljakasvien siementen, öljysiementen ja valkuaiskasvien siementen sekoituksia; olisi säädettävä, että kyseisten alojen korvaukset maksetaan viljaan sovellettavan korvauksen perusteella,
säilörehun valmistukseen tarkoitetun maissin viljelyn liiallisen kasvun välttämiseksi yhteisön tietyillä alueilla jäsenvaltiolle olisi annettava lupa maksaa kyseisten alojen korvaukset johonkin muuhun rehuviljaan sovellettavan korvauksen perusteella, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 1765/92 I osastossa tarkoitetut korvaukset myönnetään tässä asetuksessa säädetyin edellytyksin, sanotun kuitenkaan rajoittamatta komission asetusten (ETY) N:o 2294/92(2) ja (ETY) N:o 2295/92(3) säännösten soveltamista.
I OSASTO Korvaukseen oikeutetut kasvit ja alat
2 artikla
Asetuksessa (ETY) N:o 1765/92 säädettyä korvausta voidaan hakea yhdelle viljelypalstalle saman markkinointivuoden aikana ainoastaan yhden kerran.
Korvausta ei myönnetä viljelypalstalle, jolle on haettu neuvoston asetuksen (ETY) N:o 729/70(4) 1 artiklan 2 kohdan mukaisesti rahoitetun järjestelmän mukaista hehtaaritukea muiden kuin asetuksessa (ETY) N:o 1765/92 tarkoitettujen peltokasvien osalta.
3 artikla.
Asetuksen (ETY) N:o 1765/92 9 artiklaa sovellettaessa käytetään liitteessä esitettyjä monivuotisen laitumen ja monivuotisten viljelysten määritelmiä.
Neuvoston asetuksen (ETY) N:o 2328/91(5) I osastossa tai neuvoston asetuksessa (ETY) N:o 3766/91(6) säädettyjen tukijärjestelmien jotain tukea saaneet maat ovat edelleen korvaukseen oikeutettuja.
4 artikla
1 Asetuksen (ETY) N:o 1765/92 10 artiklan 2 kohtaa sovellettaessa vilja-alan on oltava täysin kylvetty paikallisesti hyväksyttyjen standardien mukaisesti ja tavanomaisia kasvuolosuhteita on pidettävä yllä vähintään kukinnan alkuun asti.
2 Haettaessa korvausta alalle, jolla on puita, alaa on tarkistettava suhteessa puiden lukumäärään kyseisen jäsenvaltion tavanomaisia sääntöjä noudattaen.
3 Asetuksen (ETY) N:o 1765/92 4 artiklan 1 kohdassa ja 8 artiklan 3 kohdassa säädetty korvaus myönnetään aloille, joille sitä on haettu vähintään 0,3 hehtaarin osalta, ja joilla kukin viljelypalsta on kooltaan jäsenvaltion kyseiselle alueelle vahvistamaa vähimmäiskokoa suurempi.
5 artikla
Jos tuottajan korvaukseen oikeutetut alueet sijaitsevat useilla tuotantoalueilla, maksettava korvaus määritetään kunkin hakemuksen sisältämän alan sijainnin perusteella.
II OSASTO Durumvehnä
6 artikla
1 Asetuksen (ETY) N:o 1765/92 4 artiklan 3 kohtaa sovellettaessa tuottajien on valittava huomioon otettava markkinointivuosi ennen jäsenvaltion asettamaa määräaikaa. Määräajan on oltava viimeistään markkinointivuoden 1993/1994 korvaushakemuksen jättöpäivä.
2 Jäsenvaltion on annettava kullekin tuottajalle oikeus lisäosaan enintään sille hehtaarimäärälle, jolle tuki maksettiin, tai alalle, joka tosiasiallisesti saadaan valitun markkinointivuoden suhteen tehdyssä tarkastuksessa.
Jäsenvaltion on perustettava rekisteri tällä perusteella.
3 Durumvehnän lisänosaa koskevan oikeuden siirron mukana on oltava siirto, joka koskee oikeutta hyödyntää samaa hehtaarimäärää korvaukseen oikeuttavaa maata.
4 Edellä 2 kohdassa tarkoitettua rekisteriä on muutettava oikeuksia siirrettäessä tai poistettaessa korvaukseen oikeutettua maata lopullisesti maatalouskäytöstä.
7 artikla
1 Lisäosan hakeminen edellyttää korvauksen hakemista samalle hehtaarimäärälle durumvehnää.
2 Lisäosa maksetaan samaan aikaan kuin korvaus.
3 Markkinointivuodeksi 1992/1993 durumvehnän tuotantotukijärjestelmän ulkopuolelle jätetyt lajikkeet jätetään tämän artiklan mukaisesti järjestelmän ulkopuolle myös markkinointivuodeksi 1993/1994.
III OSASTO Erityissäännökset
8 artikla
Sekoitettaessa viljaa asetuksen (ETY) N:o 1765/92 liitteessä I olevassa II ja III kohdassa tarkoitettuihin tuotteisiin korvaus on sama kuin viljaan sovellettava korvaus.
9 artikla
Jäsenvaltioilla, jotka soveltavat maissiin erillistä kohtelua alueella, jolla maissi on tarkoitettu erityisesti säilörehun valmistukseen, on lupa soveltaa kyseisellä alueella kaikkiin muihin maissialoihin jonkin muun rehuviljan tuottoa.
10 artikla
Kaikkiin korvauksiin sovelletaan markkinointivuoden 1 päivänä heinäkuuta viljaan sovellettavaa muuntokurssia.
11 artikla
Jäsenvaltioiden on toteutettava tämän asetuksen soveltamiseksi tarvittavat täydentävät toimenpiteet. Ne on toimitettava komissiolle tiedoksi 31 päivään joulukuuta 1992 mennessä.
12 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä syyskuuta 1992.

Labels: 17
19
6